钦定古今图书集成/明伦汇编/官常典/第599卷 > 随赟
## 钦定古今图书集成/明伦汇编/官常典/第599卷 > 随赟

按《明外史》本传：“赟字从礼，即墨人。性果敢，有材略。洪
武初，以元故官赴京，授英山主簿。陈友谅馀党王玉
儿以妖言聚众，至数百人。州帅剿之不克，赟集民兵
以方略捕之，擒玉儿及其党送京师。帝悦，召见，宴赉
之。除知县，以能迁袁州通判。袁屡经兵革，赟招徕流
亡，教以农桑，田野垦辟，民刻石颂之。擢广东按察使。”
当赟为令时，民有死于虎者，赟移牒城隍之神，忽有
虎毙民死处，断其首，悬神祠，虎患遂息，人皆异之。